Къанокъуэ Арсен КъБР-м и блогерхэм яIуощIэ
Iуэхур щекIуэкIар КъБР-м и Iэтащхьэм и хэщIапIэрщ. ЗэIущIэм щIидзэн и пэкIэ Къанокъуэ Арсен хьэщIэхэм яжриIащ къехьэкI-нехьэкI хэмылъу зэпсэлъэныр зэригуапэр. «Фэ фыцIыхубэ журналистхэщ, апхуэдэу щыщыткIэ фыкъэзэупщI ди цIыхухэр зыгъэпIейтей IуэхухэмкIэ», — жиIащ КъБР-м и Iэтащхьэм.
ИужькIэ блогерхэм ящыщ Мокроусов Андрей жиIащ мы зэIущIэм хуэдэу нахуэу щызэпсэлъа нэхъапэм зэи зэрыхэмытар. «Iэтащхьэм къулыкъущIэхэм зэрахабзэм хуэдэу, упщIэ «гугъухэм» къапикIухьакъым. Уеблэмэ езы Къанокъуэм ахэр къиIэтырт икIи дэ Iуэхум дызэреплъым щIэупщIэрт.
ЗэIущIэр сыхьэтищкIэ екIуэкIащ. Лъы тыным и IэнатIэм зегъэужьыным, щIыуэпсыр хъумэным, еджапIэ нэхъыщхьэхэм я лэжьыгъэр ирагъэфIэкIуэным, къалэм и архитектурэ теплъэр зыуэ щытыным егъэщIылIа Iуэхухэм жыджэру зэрытепсэлъыхьам къигъэлъэгъуащ республикэм блогер зэщIэхъееныгъэм дяпэкIи зэрызыщиубгъунур.
Къанокъуэ Арсен ЦIыхубэ хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ министерствэм хуигъэлъэгъуащ республикэм и блогерхэм зэрадэлэжьэну щIыкIэм егупсысыну. «Мы лэжьыгъэр яфIэгъэщIэгъуэнмэ, абы блогерхэм защIигъэкъуэн хуейщ. Псалъэм и хьэтыркIэ, республикэм и цIыху цIэрыIуэхэм интервью къыIах хъунущ. Республикэм и псэуныгъэ-экономикэ зыужьыныгъэм тетхыхь блогерхэм яIэрыхьэн хуейщ ахэр зыщIэупщIэ хъыбархэр», — къыхигъэбелджылыкIащ Iэтащхьэм.
КъБР-м и Iэтащхьэмрэ
Правительствэмрэ
я пресс-IуэхущIапIэ.
